Ettepanek: NÕUKOGU OTSUS Euroopa Liidu nimel India Ookeani Tuunikomisjonis võetava seisukoha kohta /* COM/2014/049 final - 2014/0024 (NLE) */





SELETUSKIRI 1. ETTEPANEKU TAUST Euroopa Ühendus kiitis nõukogu otsusega 95/399/EÜ[1] heaks lepingu, millega loodi India Ookeani Tuunikomisjon (IOTC). IOTC on piirkondlik kalandusorganisatsioon, mis vastutab tuunikala ja sellele lähedaste liikide varude majandamise eest India ookeanis ja sellega seotud meredes. Euroopa Liit ühines India Ookeani Tuunikomisjoni lepinguga 1995. aastal. Euroopa Liidu toimimise lepingu artikli 218 lõike 9 kohaselt võtab nõukogu komisjoni ettepaneku põhjal vastu seisukoha, mis võetakse liidu nimel piirkondlikus kalandusorganisatsioonis, kui sellel organisatsioonil tuleb vastu võtta õigusliku toimega akte, välja arvatud õigusaktid, millega täiendatakse või muudetakse nende institutsioonilist raamistikku. Praegu kasutatakse sellise seisukoha kehtestamiseks piirkondlikes kalandusorganisatsioonides kaheastmelist lähenemisviisi. Nõukogu otsuses sätestatakse mitmeks aastaks liidu seisukoht, selle põhimõtted ja suunised, seejärel kohandatakse seda seisukohta igaks aastakoosolekuks komisjoni mitteametlike dokumentidega, mida arutatakse nõukogu asjakohases töörühmas. Nõukogu 23. märtsi 2009. aasta otsusega 7537/09 nähakse ette, et liidu seisukoht India Ookeani Tuunikomisjonis vaadatakse läbi enne 2014. aasta aastakoosolekut. Seepärast on käesoleva ettepaneku eesmärk määrata kindlaks liidu seisukoht India Ookeani Tuunikomisjonis aastateks 2014–2019 ning asendada sellega nõukogu otsus 7537/09, mis hõlmab ajavahemikku 2009–2014. Praeguse läbivaatamise eesmärk on integreerida uue ühise kalanduspoliitika põhimõtted ja suunised, võttes arvesse ka eesmärke, mis on sätestatud komisjoni teatises ühise kalanduspoliitika välise mõõtme kohta.[2] Lisaks on liidu seisukoht kohandatud Lissaboni lepinguga. Seisukohta on võimalikult suurel määral ühtlustatud, võttes arvesse eri piirkondlike kalandusorganisatsioonide eripära. Nagu käesoleva ajahetke seisukoha väljendamisel tavaks, sisaldab järgnev seisukoht põhimõtteid ja suuniseid. Lisaks on liidu seisukoha iga-aastase täpsustamise standardmenetlus liikmesriikide soovi kohaselt inkorporeeritud hiljuti kooskõlastatud seisukohtadesse. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Ühise kalanduspoliitika väline mõõde oli ühise kalanduspoliitika reformi ettepaneku mõjuhinnangu üks osa. Ühise kalanduspoliitika jaoks kokkulepitud põhimõtted ja suunised on lihtsalt üle võetud läbivaadatud seisukohtadesse. 3. ETTEPANEKU ÕIGUSLIK KÜLG Käesolev otsus põhineb Euroopa Liidu toimimise lepingul, eriti selle artikli 43 lõikel 2 koostoimes artikli 218 lõikega 9, millega nähakse ette, et nõukogu võtab komisjoni ettepanekul vastu otsuse, millega kehtestatakse seisukoht, mis tuleb liidu nimel vastu võtta lepinguga loodud organil, kui sel organil tuleb vastu võtta õigusliku toimega akte. See kehtib seisukoha suhtes, mille komisjon peab liidu nimel võtma India Ookeani Tuunikomisjonis. Määrus (EL) nr XXX (uus algmäärus) on õiguslik alus, millele rajatakse käesolevas läbirääkimisvolituses kajastatavad põhimõtted. Nõukogu otsus 7537/09, mis hõlmab aastaid 2009–2014, asendatakse käesoleva otsusega, mis hõlmab ajavahemikku 2014–2019. 2014/0024 (NLE) Ettepanek: NÕUKOGU OTSUS Euroopa Liidu nimel India Ookeani Tuunikomisjonis võetava seisukoha kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 2 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Vastavalt Euroopa Liidu toimimise lepingu artiklile 38 koostoimes artikliga 39 on ühise kalanduspoliitika üks eesmärke tagada varude kättesaadavus. (2) Määruses (EL) nr XXX (uus algmäärus) on sätestatud, et liit tagab kalapüügi- ja vesiviljelustegevuse keskkonnasäästlikkuse pikas perspektiivis ning et selle valdkonna haldamisel peetakse silmas majanduslikku, sotsiaalset ja tööhõivealast kasu ning elanikkonna varustamist toiduainetega. Samuti on selles sätestatud, et liit kohaldab kalavarude majandamisel ettevaatusprintsiipi ja võtab eesmärgiks tagada, et mere bioloogiliste elusressursside kasutamisel taastatakse ja hoitakse püütavate liikide populatsioonid tasemel, mis ületab maksimaalse jätkusuutliku saagikuse saamiseks vajalikku taset. Samuti on selles sätestatud, et liit seab eesmärgiks võtta parimate kättesaadavate teaduslike nõuannete põhjal kalavarude kaitse ja majandamise meetmed, millega edendatakse selektiivsemat püüki ning soovimatu püügi vältimist ja vähendamist soodustavaid kalapüügiviise, et vähendada kalapüügi mõju mere ökosüsteemile ja kalavarudele nii palju kui võimalik ning lõpetada järk-järgult saagi tagasiheide. Lisaks on kõnealuses määruses eraldi sätestatud, et neid põhimõtteid kohaldatakse liidu välispoliitikas. (3) Liit kiitis nõukogu otsusega 95/399/EÜ[3] heaks lepingu, millega loodi India Ookeani Tuunikomisjon (IOTC). Organisatsioonisiseselt vastutab IOTC komisjon kaitse- ja majandamismeetmete vastuvõtmise eest, mis on kavandatud eesmärgiga tagada IOTC pädevusala kalavarude pikaajaline kaitse ja säästev kasutamine ja kaitsta nende kalavarude elukohaks olevaid mere ökosüsteeme. Sellised kaitse- ja majandamismeetmed võivad muutuda liidule siduvaks. (4) Vastavalt Euroopa Liidu toimimise lepingu artikli 218 lõikele 9 võtab nõukogu komisjoni ettepaneku põhjal vastu otsuse, millega kehtestatakse liidu nimel võetav seisukoht piirkondlikus kalandusorganisatsioonis, kui sellel organisatsioonil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku. (5) Arvestades kalavarude muutuvat iseloomu IOTC pädevusalas ja sellest tulenevat vajadust võtta liidu seisukohas arvesse uusi arenguid, sealhulgas uut statistilist, bioloogilist ja muud teavet, mis esitatakse enne IOTC komisjoni aastakoosolekut või selle käigus, tuleb kooskõlas Euroopa Liidu lepingu artikli 13 lõikes 2 sätestatud liidu institutsioonide vahelise lojaalse koostöö põhimõttega kehtestada menetlused liidu seisukoha iga-aastaseks täpsustamiseks, ON VASTU VÕTNUD KÄESOLEVA OTSUSE: Artikkel 1 Seisukoht, mille Euroopa Liit võtab IOTC komisjoni aastakoosolekul, kui kõnealune organisatsioon peab vastu võtma õigusliku toimega akte, on esitatud käesoleva otsuse I lisas. Artikkel 2 IOTC komisjoni aastakoosolekul vastuvõetava liidu seisukoha iga-aastane täpsustus tehakse vastavalt käesoleva otsuse II lisale. Artikkel 3 Nõukogu annab käesoleva otsuse I lisas sätestatud liidu seisukohale hinnangu ja vajaduse korral vaatab selle komisjoni ettepaneku põhjal läbi hiljemalt IOTC komisjoni 2019. aasta aastakoosolekuks. Artikkel 4 Käesoleva otsusega asendatakse nõukogu 23. märtsi 2009. aasta otsus 7537/09. Artikkel 5 Käesolev otsus jõustub XXX. Brüssel, Nõukogu nimel eesistuja [1] EÜT L 236, 5.10.1995, lk 24. [2] KOM(2011) 424, 13.7.2011. [3] EÜT L 236, 5.10.1995, lk 24. LISAD järgmise dokumendi juurde: Ettepanek: nõukogu otsus Euroopa Liidu nimel India Ookeani Tuunikomisjonis võetava seisukoha kohta I LISA Euroopa Liidu seisukoht India Ookeani Tuunikomisjoni komisjonis 1. Põhimõtted Euroopa Liit teeb IOTC raames järgmist: a) tegutseb kooskõlas liidu eesmärkidega ühise kalanduspoliitika raames, eelkõige kohaldades ettevaatusprintsiipi, et tagada IOTC reguleeritavate liikide säästev kasutamine tasemel, mis võimaldab maksimaalset jätkusuutlikku saagikust, edendada ökosüsteemil põhineva lähenemisviisi rakendamist kalavarude majandamisel ja piirata püügitegevuse keskkonnamõjusid, et vältida või võimalikult vähendada soovimatut püüki ja lõpetada järk-järgult saagi tagasiheitmine ning minimeerida kalapüügi mõju mere ökosüsteemidele ja võimaldada majanduslikult elujõulise ja konkurentsivõimelise liidu kalanduse edendamise kaudu rahuldav elatustase kalandusest sõltuvale elanikkonnale ning võtta arvesse tarbijate huve; b) tagab, et IOTC raames vastuvõetud meetmed on kooskõlas IOTC lepingu eesmärkidega; c) tagab, et IOTCs vastu võetud meetmed on kooskõlas rahvusvahelise õigusega, eelkõige ÜRO mereõiguse konventsiooniga, ÜRO piirialade kalavarude ja siirdekalade kaitset ja majandamist käsitleva kokkuleppega ning kokkuleppega, millega ergutatakse avamerekalalaevu täitma rahvusvahelisi kaitse- ja majandamiseeskirju; ning 2009. aasta ÜRO Toidu- ja Põllumajandusorganisatsiooni sadamariigi meetmeid käsitleva kokkuleppega; d) edendab kooskõla piirkondlike kalandusorganisatsioonide ja vajaduse korral sama piirkonna piirkondlike merekonventsioonide seisukohtades; e) taotleb koostoimet liidu poliitikaga, mis moodustab osa kahepoolsetest kalandusalastest suhetest kolmandate riikidega, ja tagab kooskõla muude valdkondade poliitikaga, eelkõige välissuhetes, keskkonna, kaubanduse, arendustegevuse, teadus- ja uuendustegevuse jm valdkonnas; f) tagab liidu rahvusvaheliste kohustuste järgimise; g) järgib nõukogu 19. märtsi 2012. aasta järeldusi, milles käsitletakse komisjoni teatist ühise kalanduspoliitika välismõõtme kohta.[1] 2. Tegevussuunad Euroopa Liit püüab vajaduse korral toetada järgmiste meetmete võtmist IOTC poolt: a) kalavarude kaitse- ja majandamismeetmed IOTC pädevusalas, mis põhinevad parimatel olemasolevatel teaduslikel seisukohtadel, sealhulgas lubatud kogupüük ja kvoodid või püügikoormuse reguleerimine IOTC poolt reguleeritavate liikide puhul, mis tooks kaasa või säilitaks maksimaalse jätkusuutliku saagikuse hiljemalt 2020. aastaks. Vajaduse korral kaalutakse ülepüügi all kannatavate kalavarude kaitseks erimeetmete võtmist, et hoida püügikoormus kooskõlas olemasolevate kalapüügivõimalustega; b) meetmed ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks IOTC pädevusalas, sealhulgas teatamata ja reguleerimata kalapüügiga tegelevate laevade nimekirja koostamine; c) seire-, kontrolli- ja järelevalvemeetmed IOTC pädevusalas et tagada IOTCs vastu võetud meetmete järgimine ja tõhus kontroll; d) meetmed kalandustegevuse negatiivse mõju vähendamiseks mere bioloogilisele mitmekesisusele ja mere ökosüsteemidele, sealhulgas ohualdiste mereökosüsteemide kaitseks võetavad meetmed IOTC pädevusalas kooskõlas ÜRO Peaassamblee resolutsioonidega, mis hõlmavad meetmeid soovimatu püügi võimalikuks vältimiseks ja vähendamiseks, eelkõige ökoloogiliselt seotud liikide puhul, ja lõpetada järk-järgult saagi vette tagasilaskmine; e) meetmed, mis on suunatud sellise kalapüügi keelamiseks, mille ainus eesmärk on haiuimede kogumine, ja nõuda, et kõik haid tuleb lossida ühes tükis koos uimedega; f) ühiste seisukohtade arendamine teiste piirkondlike kalandusorganisatsioonidega, eelkõige nendega, kes tegelevad kalavarude majandamisega India ookeanis ja sellega seotud vetes ning tuunipüügiga; g) täiendavad tehnilised meetmed, mis põhinevad IOTC allorganite nõuannetel. II LISA IOTC komisjoni aastakoosolekul võetava liidu seisukoha iga-aastane täpsustamine Enne IOTC komisjoni iga aastakoosolekut võetakse vajalikud meetmed, et Euroopa Liidu nimel väljendatavas seisukohas võetakse arvesse viimaseid statistilisi, bioloogilisi ja muid asjakohaseid andmeid, mis on edastatud Euroopa Komisjonile vastavalt I lisas sätestatud põhimõtetele ja suunistele. Sel eesmärgil ja nimetatud teabele tuginedes edastab komisjon nõukogule või selle ettevalmistavatele organitele piisavalt varakult enne IOTC komisjoni iga aastakoosolekut kirjaliku dokumendi, milles esitatakse liidu seisukoha kavandatud täpsustused, et neid arutada ja kiita heaks liidu nimel väljendatava seisukoha üksikasjad . Kui edasiste koosolekute käigus, sealhulgas kohapeal, ei suudeta saavutada kokkulepet, et võtta liidu seisukohas arvesse uusi elemente, edastatakse küsimus lahendamiseks nõukogule või selle ettevalmistavatele organitele. [1] Vt. dokument 7086/12 PECHE 66.